El Festival de la Porta Ferrada ha fet pública la programació de la 54ena edició. Enguany, el festival presenta 21 actuacions, posa a la venda més de 30.000 entrades i torna a apostar per artistes que ja han triomfat a Sant Feliu de Guíxols. Alguns d'ells tornen al festival en concerts únics on compartiran escenari amb d'altres artistes. Aquesta és la fórmula escollida per a la inauguració, el 15 de juliol, amb la guitarra de Pat Metheny i el contrabaix de Ron Carter. També passaran pel festival Mariza, Omara Portuondo & Diego el Cigala o Manel, que clou la cita. El festival fa una aposta pels espectacles familiars i per al pop-rock, tant el més comercial (Estopa o Manolo Garcia) com el més independent (Izal, Elefantes o Caravan Palace).  La programació del Singlot, la part humorística que dirigeix Andreu Buenafuente, es presentarà properament.

Summary: Pat Metheny & Ron Carter, Mariza, Omara Portuondo & Diego el Cigala, noms destacats del Porta Ferrada


La Generalitat no enviarà cap representant a la reunió d’aquest dijous del Consell de Política Fiscal i Financera (CPFF), on el govern espanyol sotmetrà a votació l’augment de dues dècimes dels objectius de dèficit per al 2019 per a les Comunitats Autònomes. Fonts del Govern han explicat a l’ACN que no supliran l’absència anunciada del vicepresident Pere Aragonès per cap altre representant del Govern de perfil tècnic, i situen la interlocució amb el govern espanyol en l’àmbit de les comissions bilaterals que s’han de celebrar en breu, començant per la Bilateral Generalitat-Estat que tindrà lloc previsiblement la setmana que ve. La portaveu del Govern, Elsa Artadi, va afirmar aquest dimarts que el conseller de Territori, Damià Calvet; el d'Exteriors, Ernest Maragall; el vicepresident Aragonès, i ella mateixa estan treballant per definir quines àrees i temàtiques porten a les reunions bilaterals amb el govern espanyol. El Consell de Política Fiscal i Financera d’aquest dijous  –on el govern espanyol té el 51% dels vots- aprovarà la nova senda de dèficit per al 2019 per a les Comunitats Autònomes i la situarà al 0,3% (en comptes del 0,1% que estava fixat fins ara), de manera que els governs disposaran aproximadament de 2.400 milions d’euros més (més de 400 per a la Generalitat) per a despesa social.

Summary: La Generalitat no enviarà cap representant al Consell de Política Fiscal i Financera d’aquest dijous


Reus acomiada aquest divendres de manera definitiva l’emblemàtic Cine Reus Palace després de gairebé 40 anys d’activitat. Dijous a la nit es van fer les darreres projeccions de les pel·lícules en cartellera. L’Escola de Cinema de Reus (ECIR) ha programat per aquest divendres a les 20 hores la projecció del curtmetratge de Daniel Villanueva ‘Marcianos de Marte’ en un acte públic i gratuït que servirà per dir l’adéu definitiu. El propietari, Alejo Zúñiga, ha explicat que després de l’última sessió, que va acabar dijous a mitjanit, als espectadors els va costar marxar i encara es van quedar una hora passejant per les instal·lacions: “ens demanaven que no apaguéssim el llum perquè no hi tornarien més”. Zúñiga ha explicat que les últimes sessions “van ser normals” tot i que ha reconegut que “molta gent hi va entrar fent fotos i van aplaudir al final de la pel·lícula”. “Els va costar marxar”, ha explicat el propietari mentre es mirava la façana de dalt a baix i recordava que en aquest edifici han passat tres generacions. Segons Zúñiga, alguns reusencs l’han aturat pel carrer i han lamentat que ha deixat Reus sense cinema: “del revés, l’he portat 40 anys”, ha comentat. La decisió de tancar el Palace la van tenir clara els propietaris en rebre una oferta d’una empresa interessada en l’equipament. “Teníem un problema de qualificació de l’edifici, on només s’hi poden fer un tipus determinat de coses”, ha dit. Amb tot, ha afirmat que han tancat “mentre anava bé el negoci” després de cert revifament amb el cinema digital. “Va venir l’empresa interessada i el tren només passa una vegada per davant i et quedes a l’estació si no l’agafes”, ha afirmat. El cinema s’ha de convertir en una residència de la tercera edat. Tot plegat, en un sector on les grans cadenes comercials tenen molt pes i amb les quals és difícil que un negoci familiar pugui competir. Per ara, la capital del Baix Camp es queda sense sales tot i que per poc temps, ja que està previst que aviat se n’obrin unes de noves al centre comercial La Fira. Els alumnes de l’ECIR han participat activament en el comiat de les sales i se n’han encarregat del rodatge del curt ‘Última sesión’, dedicat al Palace. La projecció de ‘Marcianos de Marte’ servirà com a homenatge a les instal·lacions de tots els cinèfils reusencs. Per a l’ocasió, s’ha desplegat una catifa vermella i un ‘photocall’ que retratarà els darrers assistents. “Ho han preparat d’una manera molt cinematogràfica”, ha valorat Zúñiga, que ha explicat que, com a propietari, aquest divendres es limita a obrir la porta, permetre la projecció i tornar-la a tancar per sempre.

Summary: Reus acomiada l'emblemàtic cinema Palace


El president repetirà la fórmula de Puigdemont per prometre el càrrec "amb fidelitat al poble de Catalunya" ACN Barcelona.-Quim Torra prendrà possessió com a 131è president de la Generalitat aquest dijous al matí en un acte sobri i sense convidats al Palau de la Generalitat. L'acte encara no s'ha convocat oficialment però, segons han explicat fonts del Palau a l'ACN, es farà finalment demà tot i que inicialment estava previst per dimecres a la tarda. De fet, aquesta matinada el Diari Oficial de la Generalitat de Catalunya (DOGC) ja ha publicat el decret de nomenament de Torra firmat pel rei Felip VI, el pas imprescindible perquè aquest pugui prendre possessió. S'estan ultimant els detalls d'un acte que serà molt diferent a les preses de possessió que s'han fet fins ara i a la del gener del 2016, quan Carles Puigdemont va agafar el relleu d'Artur Mas. I és que aquesta vegada se celebrarà en una situació d'excepcionalitat encara sota l'aplicació del 155. Torra sí que repetirà la fórmula de Puigdemont per prometre el càrrec "amb fidelitat al poble de Catalunya", sense referències al Rei ni a la Constitució. El 12 de gener del 2016 Puigdemont va prendre possessió del càrrec de president de la Generalitat en un acte institucional al saló Sant Jordi del Palau, acompanyat d'uns 400 convidats, amb una senyera i sense fotografia del Rei. A més, just després de prendre possessió, Puigdemont i Mas van sortir a la plaça Sant Jaume per saludar els centenars de persones que eren fora del Palau escenificant el relleu al capdavant de la Generalitat. Unes imatges que aquesta vegada no es repetiran. Ja s'han començat a conèixer alguns detalls d'un acte institucional que es preveu breu, sobri i sense convidats. I tot apunta que es canviarà de sala i no es farà al Saló Sant Jordi. Tot apunta que després de prendre possessió, Torra no pronunciarà un discurs, com fan habitualment els presidents en aquest tipus d'acte institucional.  Puigdemont va sorprendre fa dos anys canviant la fórmula de prometatge. Llavors la presidenta del Parlament, Carme Forcadell, li va preguntar si prometia "complir fidelment les obligacions del càrrec de president de la Generalitat amb fidelitat a la voluntat del poble de Catalunya, representat pel Parlament", sense fer cap esment a la Constitució espanyola ni al Rei, i Puigdemont va respondre afirmativament sense afegir res més. I, segons va avançar el mateix Torra en la roda de premsa des de Berlín, ell té previst utilitzar la mateixa fórmula.  L'acte està organitzat des del Palau de la Generalitat però tenint en compte que el 155 no s'aixecarà fins que es nomenin els consellers, el govern espanyol té previst supervisar el format i contingut de la presa de possessió. És per això que a hores d’ara encara no està del tot concretat si en l’escenografia de l’acte hi haurà presents elements com el quadre del rei Felip VI, un exemplar de la Constitució o la bandera d’Espanya al costat de la senyera catalana.  El que sí sembla definitiu és el canvi d’escenari. Habitualment, la pressa de possessió del president català se celebra al saló Sant Jordi del Palau de la Generalitat. En aquesta ocasió, però, el canvi de format ha fet que l’acte s’hagi traslladat al saló Verge de Montserrat, de menors dimensions. Tot i que no està previst que hi hagi convidats, qui sí serà present a la presa de possessió és el president del Parlament, Roger Torrent. El seu paper, però, a diferència d’anteriors ocasions, serà més testimonial i poc participatiu. En altres presses de possessió, era el president del Parlament qui preguntava el prometatge al nou cap del Govern i qui podia imposar la tradicional medalla de president a l’investit. Però en aquest cas, està previst que sigui el propi Torra qui pronunciï el prometatge i que no hi hagi l’acte simbòlic d’imposar la medalla.

Summary: Torra prendrà possessió com a 131è president de la Generalitat dijous al matí en un acte sobri i sense convidats


El comitè tècnic del Procicat ha suspès a tot Catalunya l'obertura al públic de discoteques, sales de ball i sales de festes amb espectacles. El Govern considera que la situació epidemiològica al conjunt de Catalunya obliga a adoptar “mesures especials de contenció” d’un seguit d’activitats per frenar la transmissió del virus de la covid-19 i protegir la salut de la població. Per això també queden suspeses a tot Catalunya les activitats musicals amb pistes de ball o espais habilitats fora dels establiments establerts en el punt precedent. A més, s’estableix l’horari de tancament de les activitats de salons de joc, casinos i sales de bingo, arreu del país, a les dotze de la nit. En els municipis on ja hi ha mesures restrictives per contenir els brots de coronavirus s’estableix, per a les activitats de restaurants, bars, terrasses, guinguetes i bars musicals, un horari de tancament a les dotze de la nit, llevat que les ordenances municipals continguin l’obligació d’horari de tancament anterior. Aquesta directriu afecta l'àmbit metropolità, els municipis de la demarcació de Girona de Figueres i Vilafant, els de la comarca de la Noguera i els del Segrià Paral·lelament, continuen vigents les restriccions actuals per als municipis de Lleida, Alcarràs, Aitona, la Granja d'Escarp, Seròs, Soses i Torres de Segre. A més, el Procicat recorda que correspon als Ajuntaments afectats i a l'Administració de la Generalitat, les funcions de vigilància, inspecció i control de les mesures establertes en la Resolució. El seu incompliment serà objecte de règim sancionador. El termini de durada de les mesures s'estableix en 15 dies. Es preveu que la resolució entri en vigor aquest dissabte, 25 de juliol. Limitar la mobilitat El secretari de Salut Pública, Josep Maria Argimon, ha explicat que el “fonament” de la mesura és limitar la mobilitat. Ha recordat que el Govern ha insistit en aquest punt i en què en determinats ambients és difícil mantenir les mesures de seguretat genèriques de rentat de mans, mascareta i distància. Sobre l'entrada en vigor de la mesura, Argimon ha afirmat que l'executiu vetllarà perquè “demà 25 de juliol les discoteques no obrin”. Ha deixat clar, però, que es referia a la nit del dissabte al diumenge, perquè intentar aplicar la mesura a les dotze de la nit d'aquest divendres podria crear “més problemes que una altra cosa”. Argimon també ha dit que el Govern considera que no cal autorització judicial per aplicar la mesura perquè no es limita “cap dret fonamental”. I ha afegit que l'executiu serà “molt escrupolós” per vetllar que el tancament es compleixi, tot recordant que hi ha un “règim sancionador”. Les policies locals i els Mossos vigilaran els tancaments. La durada prevista de la mesura és de quinze dies, i Argimon ha desitjat que no calgui allargar-la. Finalment, i davant la possibilitat que el tancament de discoteques impulsi fenòmens com el del 'botellón', Argimon ha recordat que aquesta pràctica ja estava prohibida abans de la pandèmia de la covid-19, i ha assegurat l'executiu estarà “amatent” perquè no hi hagi una activitat “que ja no estava permesa”.

Summary: El Govern tanca discoteques, sales de ball i sales de festes amb espectacle a Catalunya per la covid-19


El primer secretari del PSC, Miquel Iceta, ha revelat que s'ha reunit amb familiars dels polítics i líders independentistes empresonats però ha rebutjat l'"exhibicionisme" que practiquen altres que ho han fet. "Jo he estat amb familiars dels presos però no he cridat a la premsa", ha dit a El Món a RAC1 en ser preguntat per la rebuda que ahir va organitzar l'Ajuntament de Barcelona als familiars. Ha afegit que si no es fan la foto amb ells és "pel respecte" que els hi tenen. D'altra banda, s'ha mostrat a favor de l'acostament d'aquests presos a presons catalanes perquè és "un tema d'humanitat" però ha justificat el vot en contra de la seva formació en la moció que així ho demanava a Barcelona perquè "no hi havia una menció explícita al respecte a les decisions judicials i la separació de poders". "Jo els hi vaig dir (als familiars) que nosaltres tota resolució que contempli el respecte a la justícia hi podíem votar a favor, però no a favor d'una campanya que vol deslegitimar una decisió judicial", ha dit.  Iceta ha afegit que també s'ha trobat amb advocats d'aquests presos, així com "amb parelles i fills" dels mateixos, en algunes ocasions en viatges a Madrid de manera casual. "Estem fent algunes coses més útils de les que es fan públicament amb aquesta voluntat d'exhibicionisme", ha defensat, al temps que ha dit que ell no entén la política "com un àlbum de fotografies".  En aquest sentit, ha posat en dubte que algunes de les campanyes de solidaritat que s'impulsen busquin realment aconseguir l'objectiu que expressen. Ha considerat que si es vol l'acostament dels presos a presons catalanes són els presos qui ho han de demanar i esperar a la resolució judicial i que això no s'aconseguirà per la via que tots els ajuntaments votin una moció a favor perquè és un tema judicial.  Iceta ha assegurat que segueix "molt de prop" la situació dels presos però ha descartat ara per ara anar a visitar-los perquè no és "ni oportú ni necessari". El socialista ha dit que alguns podrien fer una lectura de la visita assegurant que els socialistes "fan una maniobra perquè se'ls perdoni", en recordar que hi ha qui els situa com a part dels culpables de que hi siguin a la presó i ha mencionat directament unes paraules d'Oriol Junqueras en un article en un diari. "El que fem és estar molt en connexió amb els partits, a vegades amb les famílies i els advocats, però no volem fer res que algú interpreti que és un gest cara a la galeria", ha resumit.  Descarta a Puigdemont i no veu Sànchez ni Turull com a bones opcions Sobre les negociacions per investir un president, Iceta ha insistit que el candidat de JxCAT, Carles Puigdemont, no pot ser investit perquè "no es pot fer un debat sense ser-hi i ell ja ha dit que no demanarà permís al jutge". En el cas del número dos d'aquesta formació, Jordi Sànchez, ha reconegut que aquest podria demanar permís al jutge i assistir al debat però ha recordat que està en presó preventiva i "tindrà relativament aviat un judici". En tot cas, ha dit que per delegació "és impossible". En tercer lloc ha afirmat que un altre dels noms que ha sonat, el de Jordi Turull, té "possibilitats" però ha valorat que a la llarga es podria trobar amb el mateix problema.  Per això, ha dit als independentistes que han de pensar en la "millor solució política" i decidir "si valen més els factors emocionals o simbòlics" ja que ha defensat que triar persones que no puguin desenvolupar la seva feina amb plenitud és "un greu error". "Han de pensar si el que convé Catalunya no és obrir un escenari absolutament diferent", ha apuntat. Iceta ha dit que si fos ell el que hagués de prendre la decisió buscaria un acord "el més ràpid possible, triaria un president sense problemes judicials, faria un govern i començaria a recuperar una mica el tremp polític normal".  Reitera que "hi van haver càrregues" l'1-O D'altra banda, el socialista ha reiterat que l'1-O "hi van haver càrregues" i que "les va veure tothom". Ho ha dit després que el coronel general de la Guàrdia Civil que va ser coordinador de l'actuació policial de l'1-O, Diego Pérez de los Cobos, digués davant del jutge que no hi van haver càrregues.  D'altra banda, sobre les paraules del ministre d'Interior sobre manipulació d'imatges d'aquella jornada, Iceta ha dit que es pot donar el cas que "alguna imatge no es correspongui amb la realitat" però ha reiterat que ell va veure càrregues. Així, ha assegurat que l'actuació policial contra persones "va ser un error com una casa de pagès". "Allò va estar mal decidit, pensat i executat de totes totes", ha reblat.

Summary: Iceta explica que s'ha trobat amb familiars dels empresonats però rebutja l'"exhibicionisme" d'altres


“A dones migrants en situació difícil se les exposa a desprendre’s del més important: el seu fill” ACN Madrid.-El ministre de l’Interior, Fernando Grande-Marlaska, ha assegurat aquest dijous que la proposta del PP d’endarrerir l’expulsió de dones immigrants que donin els fills en adopció denota la idea que tenen els populars “dels drets de la dona i dels Drets Humans” i ajuda a “cosificar” tant el gènere femení com les persones que es troben en situació irregular. Marlaska ha rebutjat que la proposta tingui una voluntat de protegir tècnicament les dades de les persones que donen en adopció, com ha afirmat el PP, i ha apuntat que li recorda “ l’Espanya dels anys 60” quan “les institucions feien saber a les dones en condicions difícils econòmiques o socials que s’havien de desprendre dels seus fills”. Es tracta, segons el ministre, d’accentuar “la desigualtat com a element discriminatori”. Són “dones migrants en situació difícil, en un país que desconeixen, enfrontades a dificultats, a qui s’exposa a desprendre’s del més important en aquests moments, el seu fill”.

Summary: Marlaska diu que la proposta de Casado sobre l’adopció de fills de dones immigrants recorda “l’Espanya dels anys 60”


Els Mossos d'Esquadra investiguen, com a presumpte homicidi, la mort d'un home que ha estat trobat amb signes de criminalitat aquest dimarts, cap a dos quarts de vuit del vespre, al número 9 del carrer Amadeu d'Artesa de Segre (Noguera). Segons ha pogut saber l'ACN, l'home podria haver mort fa una setmana i ha estat trobat en circumstàncies estranyes, ja que estava nuu i tenia un objecte a la gola. La unitat d'investigació dels Mossos s'ha fet càrrec de l'assumpte per mirar d'esclarir les circumstàncies de la mort. El cos el va trobar una unitat policial en adreçar-se al pis amb motiu d'una denúncia. A l'interior del pis van trobar el cadàver en estat inicial de descomposició ja que la calefacció estava encesa. Els forenses treballen per confirmar la seva identitat i la causa de la mort. Tot apunta, però, que es tractaria de l'inquilí del pis, Josep Maria S. F., d'uns 60 anys, molt conegut al municipi ja que va ser director de la ràdio d'Artesa de Segre.

Summary: Troben el cos sense vida d'un home amb signes de criminalitat, a Artesa de Segre


Una dona de 71 anys i un home de 46 han resultat intoxicats per fum en l’incendi d’un pis a Santa Margarida de Montbui (Anoia), segons han informat els Bombers de la Generalitat. L’avís del foc s’ha rebut a les 06.14 hores d’aquest dissabte en un habitatge situat al número 11 del carrer de Sant Bartomeu. Les flames es concentraven al menjador d’un pis situat a la tercera planta de l’edifici. Els dos inquilins de l’immoble –la dona de 71 anys i l’home de 46 anys- han estat evacuats pel Sistema d’Emergències Mèdiques (SEM) a l’Hospital d’Igualada amb símptomes d’intoxicació de fum. En l’incendi hi han treballat quatre dotacions dels Bombers de la Generalitat.

Summary: Una dona de 71 anys i un home de 46, intoxicats per fum en l’incendi d’un pis a Santa Margarida de Montbui


El portaveu del govern espanyol, Íñigo Méndez de Vigo, considera “normal” que els empresaris per a la fabricació d’urnes, els funcionaris de la Generalitat i els alcaldes no independentistes “no vulguin participar” en l’organització d’un referèndum “il·legal”. Segons Méndez de Vigo, el govern de la Generalitat camina “anunci rere anunci” i obté “fracàs rere fracàs” en aquest procés, i els episodis que han tingut lloc aquesta setmana són només “passos cap a la no celebració del referèndum”. “No veiem que es donin les circumstàncies”, ha dit, i en canvi “hi ha dissensions entre els favorables i decreix el suport social”. El portaveu del govern espanyol ha insistit que el president de la Generalitat, Carles Puigdemont, hauria de sotmetre la consulta al criteri del Congrés dels Diputats perquè els grups es puguin posicionar sobre els seus plantejaments en una votació. Méndez de Vigo ha fet aquestes manifestacions durant la roda de premsa posterior al Consell de Ministres, que s’ha celebrat un dia abans per la cimera bilateral entre Espanya i Polònia que comença aquest divendres.  El portaveu del govern espanyol ha apuntat que el fet que la Generalitat hagi hagut de deixar desert el concurs per a la compra d’urnes és “normal” perquè “cap empresa vol fer i participar en una cosa il·legal”.  És el mateix cas, ha dit, que les suposades resistències dels funcionaris i dels alcaldes de partits no independentistes. “El fet que els funcionaris no vulguin participar en quelcom il·legal és normal, i veure cada dia que hi ha alcaldes que diuen que no hi volen participar és normal”, ha dit.  Segons Méndez de Vigo, el govern espanyol no ha variat la seva posició respecte al procés independentista: “El referèndum és il·legal” i cal seguir “parlant i dialogant” sense buscar “tensions” i “dins de la llei, que és el que ens demanen els ciutadans”. En aquest marc, ha insistit que el president de la Generalitat, Carles Puigdemont, ha de comparèixer davant el Congrés dels Diputats sotmetent la seva proposta per a la celebració del referèndum a una votació del ple del Congrés.  Méndez de Vigo també ha assegurat que el ministre de l’Interior, Juan Ignacio Zoido, no ha informat el Consell de Ministres dels interrogatoris que la Guàrdia Civil està fent a funcionaris de la Generalitat relacionats amb el cens exterior. "El que creu el govern és que la via d’un referèndum d’autodeterminació no és possible, perquè és inconstitucional, i no es produirà", ha conclòs.

Summary: El govern espanyol veu “normal” que empresaris, funcionaris i alcaldes “no vulguin participar” a l'organització de l'1-O


El president del govern espanyol, Pedro Sánchez, ha assegurat aquest dilluns que “l’ànim” del seu govern serà “prioritzar el consens sobre la crispació en tots els àmbits de la política espanyola i internacional” i ha afegit que “escoltar, dialogar i consensuar” han de ser “els tres pilars en què es basi la política del segle XXI”. Ha fet aquestes manifestacions durant la  seva participació a l’acte de commemoració del 25è aniversari de l’establiment de relacions diplomàtiques entre l’Estat i Andorra. Ha estat el segon acte com a president espanyol després que aquest dilluns ha rebut a La Moncloa el president d’Ucraïna, Petró Poroshenko. Durant l’acte amb el president andorrà, Sánchez ha citat Miquel Martí i Pol a l’obra “Andorra (postals i altres poemes)” dient que “Res no torna del que hem viscut, però tot és més càlid quan els records són una escorta amable”.

Summary: Sánchez diu que el seu executiu prioritzarà "el consens a la crispació” i aposta per “escoltar, dialogar i consensuar”


Són més de mil persones que han deixat diners i que els recuperaran amb un interès del 2% anual ACN Madrid.-El PSOE ha arribat als 2.410.000 euros de finançament de la campanya electoral a través de microcrèdits que li han deixat més de 1.000 particulars que els recuperaran amb un interès del 2% anual. La direcció socialista assegura que es tracta d’una quantitat mes important que el que ha rebut de les entitats financeres. Els microcrèdits formen part de la iniciativa de finançament que el PSOE va engegar el 17 de març per rebre diners de cara a la campanya. Ferraz va activar un web i un call center per poder recaptar aquests diners de particulars. Segons el PSOE, el 20% dels diners recaptats provenen de persones que no són militants socialistes.

Summary: El PSOE arriba als 2,4 milions d’euros de finançament de la campanya a través de microcrèdits de particulars


ERC i EH Bildu mantindran la coordinació al Congrés i al Senat si hi ha repetició electoral a Espanya. Les delegacions dels dos partits s'han reunit aquest dilluns a la seu dels republicans per a encarar el curs polític i han constatat que la unitat d'acció entre els dos partits ha vingut per a quedar-se. Les dues formacions, que tenen un acord estratègic al Congrés i al Senat, s'han tornat a trobar un cop passat l'estiu per a estudiar les opcions que ara hi ha a la cambra baixa, davant el possible nou intent d'investidura de Pedro Sánchez. També han abordat la proximitat de la sentència del Tribunal Suprem i el calendari que s'obre a partir d'aleshores, a més d'altres dates marcades al calendari de la formació d'Oriol Junqueras, com el congrés que celebraran aquest cap de setmana. La reunió l'han encapçalat la coordinadora general d'ERC, Marta Rovira, en videoconferència des de Ginebra, l'adjunt a la presidència d'ERC, Pere Aragonès, i el secretari general de Bildu, Arnaldo Otegi.  A la trobada també hi ha assistit per part dels republicans Gabriel Rufián, Marta Vilalta, Sergi Sabrià i Carolina Telechea; i per Bildu Maddalen Iriarte, Mertxe Aizpurua i Gorka Elejabarrieta.

Summary: ERC i Bildu mantindran la coordinació al Congrés si es repeteixen les eleccions


La Policia Local de Palafolls ha identificat i denunciat aquest dissabte a la tarda diversos membres d'ERC que estaven penjant una pancarta a favor del 'sí' al carrer Francesc Macià d'aquest municipi del Maresme. Aquest cos ha confirmat els fets a l'ACN i ha detallat que aquesta actuació s'ha fet per les ordres rebudes de la Fiscalia General de l'Estat. A més, ha explicat que els agents han procedit a denunciar els republicans per desobediència a l'autoritat perquè s'han negat a retirar la pancarta a favor del referèndum on es podia llegir: "Construir una nova república: sí".

Summary: La Policia Local de Palafolls identifica i denuncia membres d'ERC per penjar una pancarta a favor del 'sí'


Ciutadans ha registrat una proposició de llei per "eliminar els privilegis de caràcter retributiu" dels expresidents de la Generalitat, del Parlament i dels exconsellers. Concretament, vol derogar les lleis sobre assignacions temporals i pensions als expresidents en cessar el seu càrrec i que no tinguin dret a cap gratificació, compensació o assignació patrimonial a càrrec dels pressupostos públics. També inclou la derogació de tota norma que permeti que els exconsellers que hagin ocupat un càrrec puguin percebre algun tipus d'assignació temporal o pensió. El text precisa que els diners destinats durant l'exercici en curs "seran derogats per aquesta llei" i que es transferiran a un fons interdepartamental per la lluita contra la covid-19. La proposició de llei apunta que els expresidents i els exconsellers tindran dret a les prestacions del règim general de la seguretat social. També apunta que el patrimoni de la Generalitat que fins ara s'ha destinat a les oficins dels expresidents de la Generalitat seran "reintegrats al departament o ens públic al qual estiguessin adscrits". El diputat de Cs Dimas Gragera ha anunciat durant el ple d'aquest dijous que el seu grup presentaria aquesta proposició de llei en el marc del debat del decret 11/2020 del 7 d'abril, que inclou un increment de retribucions en alts càrrecs de la Generalitat o indemnitzacions en cas de cessament de consellers. "Pujar les pensions ara és riure-se'n de l'oposició i de la ciutadania", s'ha exclamat Gragera des de l'hemicicle. L'objectiu de la llei és "que l'únic privilegi que tingui un president quan acabi un càrrec sigui, com a molt, conservar el pin i asseure's al davant als actes", ha afegit el diputat, que creu que és "incedent" que els presidents mantinguin pensió. "Que quan un president acabi la gestió, es busqui la vida", ha etzibat.

Summary: Ciutadans registra una proposició de llei per eliminar les retribucions als expresidents del Govern i del Parlament


Un tren de la línia R4 ha descarrilat després que s'hagi vist implicat en un xoc amb un altre comboi entre Sant Vicenç de Castellet i Manresa, segons ha informat Protecció Civil. De moment no ha transcendit si els dos trens circulaven en el mateix sentit o ha estat un xoc frontal. Sí se sap que l'incident ha tingut lloc a dos quarts de set de la tarda i que, de moment, el Sistema d'Emergències Mèdiques (SEM) hi ha enviat vuit ambulàncies. La línia ferroviària està interrompuda i Renfe ha establert un servei alternatiu de transport per carretera.

Summary: Un tren de la línia R4 descarrila després de xocar amb un altre entre Sant Vicenç de Castellet i Manresa


El president de la Generalitat, Quim Torra, i el líder del grup del PSC-Units, Miquel Iceta, s'han enganxat aquest dimecres al migdia durant la sessió de control al Parlament. El president dels socialistes ha preguntat a Torra si "pensa complir amb el mandat parlamentari" i retornar la paga extra dels funcionaris dels anys 2013-2014 abans del 2026. El president del Govern ha culpat de la situació la ministra de Política Territorial i Funció Pública, Meritxell Batet, fet que ha provocat l'enuig d'Iceta. A més, Torra ha lamentat que el líder del PSC desaprofités una "oportunitat d'or" per tornar "al camí de la humanitat" i defensar els presos. El president s'ha referit així a l'actitud d'Iceta durant la seva rèplica a la compareixença de Torra d'aquest matí. Iceta ha preguntat a Torra si pensa tornar la paga extra abans del 2026. Just després el president ha respost amb una nova pregunta: "Pensa preguntar a la ministra Batet per què ens trobem en aquesta situació?". A la rèplica, el líder del PSC-Units ha sentenciat que, per "desgràcia", l'Estatut no permet que un president no sigui diputat perquè, del contrari, hauria demanat a Torra que cedís el seu lloc a Batet: "Tots en sortiríem guanyant", ha opinat. I, encara més, Iceta ha recriminat a Torra que la seva resposta fos l'emplaçament cap a Batet: "Així valora el Govern i aquesta cambra?". Just després, Iceta ha demanat "dignitat" a Torra i al seu Govern perquè donin explicacions al retard en el retorn de la paga extra dels funcionaris. Finalment, Torra ha tancat el diàleg acusant Iceta d'haver fet un "exercici de cinisme espectacular". El president del Govern ha asseverat que els socialistes tenien una "oportunitat d'or" aquest matí per "humanitzar-se" i defensar els presos. Torra ha recordat que el PSC va aprovar l'aplicació del 155 que va destituir el Govern i va forçar la dissolució del Parlament: "La pregunta és què han fet vostès des que els presos són a la presó", ha conclòs Torra. Cs insisteix amb la paga Al seu torn, la presidenta de Cs, Inés Arrimadas, també ha recuperat la petició de retorn de les pagues extra per acusar Torra de "no estar preocupat" per la situació dels servidors públics, i en canvi estar més pendent de Waterloo i els seus "xiringuitos". La cap de l'oposició ha preguntat a Torra què farà per millorar les condicions dels professionals del sector sanitari, a les portes d'una vaga dels metges dels centres d'atenció primària. El president del Govern ha destacat que s'ha arribat a cinc acords amb els sindicats i ha reconegut que el que encara hi ha pendent és "greu i gros". Tot i això, ha refermat la intenció del Govern de trobar solucions, alhora que ha recordat que el dèficit fiscal agreuja la situació i en perjudica les solucions.

Summary: Torra i Iceta s'enganxen al Parlament pel retorn de la paga extra dels funcionaris


També s’ha tramitat la compra de 300 màscares de protecció respiratòria per als Bombers de la Generalitat ACN Barcelona.-El delegat del govern espanyol a Catalunya, Enric Millo, ha explicat que el Consell de Ministres d’aquest divendres ha autoritzat ampliacions de crèdit i d’endeutament per a vuit organismes catalans. En total, l’executiu de Mariano Rajoy ha donat permís perquè aquestes institucions ampliïn els seus recursos disponibles per valor de 91.340.000 euros. Els organismes que han rebut aquesta autorització són la Universitat Autònoma de Barcelona, la Universitat Politècnica de Catalunya, l’Incasòl, el Centre d’Iniciatives per la Reinserció –que ha tingut dues autoritzacions-, l’Institut Català de la Nanociència i la Nanotecnologia, l’Institut Català d’Arqueologia, la Fundació de l’Institut d’Investigació Biomèdica, i Sigma Institut d’Investigació Universitària. D’altra banda, també s’ha aprovat la tramitació de la compra de 300 màscares de protecció respiratòria per als Bombers de la Generalitat, que tindran un cost de 85.530 euros. Aquest acord s’ha fet d’urgència perquè, segons Millo, “el 76% de les màscares acumulaven una antiguitat de més de 15 anys i s’havien produït alguns incidents amb elles”.  Enric Millo ha emmarcat aquests acords del Consell de Ministres en la voluntat del govern espanyol de mantenir “amb normalitat” el funcionament habitual de l’administració catalana. “Dins l’excepcionalitat del 155, l’Estat actua perquè la situació no afecti els ciutadans i el dia a dia, i que els catalans rebin els serveis públics”, ha sentenciat.

Summary: El govern espanyol autoritza ampliacions de crèdit a vuit organismes catalans per valor de 91,3 milions


El Govern i els comuns han pactat uns nous pressupostos de la Generalitat pel 2020. L'acord reflecteix un increment de la despesa pública respecte dels comptes que estaven en vigor, i també en comparació amb el frustrat projecte de pressupostos de 2019. "Per tal de donar resposta a les principals prioritats polítiques, la despesa no financera no finalista de la augmenta en 3.070 MEUR", es concreta. A més, s'anuncia un "increment de les inversions reals i de capital de la Generalitat i el conjunt del sector públic, per a situar-les prop de 2.000 MEUR, que suposa un 25% més que al 2017". També es remarca la necessitat de "reclamar els compromisos pendents de l'Estat així com defensar el relaxament dels objectius d’estabilitat pressupostaria". Els acords més globals del pacte passen, doncs, per aquest increment de la despesa, que vinculen necessàriament a "l'adopció d'un seguit de noves mesures fiscals" que també van pactar els comuns amb el Govern. En aquest cas, a més, no només es compta amb un augment de 3.070 milions respecte dels darrers comptes aprovats per al 2017, si no que també s'afegeix que la xifra és superior a l'increment de 1.0715 milions que reflectien els frustrats i no aprovats pressupostos que es van preparar per al 2019. Pel que fa a la "recuperació del pols inversor", l'acord situa la xifra en "prop dels 2.000 MEUR", cosa que suposa un augment d'un 25% respecte del que hi havia al 2017, en el darrers comptes.

Summary: Govern i els comuns pacten uns pressupostos per al 2020 amb un increment de despesa de 3.070MEUR i un 25% més d'inversió


El Banc Central Europeu pagarà als bancs per prestar-los diners si els fan servir per finançar l’economia real. Així ho ha confirmat aquest dijous el president de l’entitat, Mario Draghi, que ha indicat que els quatre nous programes de liquiditat que engegarà el BCE el juny sortiran amb uns tipus d’interès del 0%, que es podrà rebaixar fins al -0,40% en el cas dels bancs que més prestin a empreses i particulars. L’italià ha defensat el paquet de mesures anunciades per l’entitat com la “reacció adequada” a un creixement més dèbil del previst i a la baixa inflació. Les entitats que més crèdit ofereixin podran prestar més del BCE, segons Draghi.  El Banc Central Europeu vol millorar "substancialment" les condicions de crèdit a l’Eurozona, i aquest dijous, a més de rebaixar els tipus d’interès al 0%, ampliar fins als 80.000 milions d’euros el seu programa de compra de deute i situar al -0,4% el tipus de facilitat de dipòsit, ha anunciat un nou programa d’injecció de liquiditat als bancs: TLTRO II.  Es tracta de préstecs a les entitats financeres amb un venciment a quatre anys, que s’oferiran entre el juny del 2016 i el març del 2017, en quatre ocasions. Els bancs que s’hi acullin pagaran l’interès de referència del BCE, que aquest mateix dijous Draghi ha situat al 0%. “Els bancs pagaran el tipus de referència en el moment que s’hi acullin, és a dir, ara un 0%, i podran fins i tot aconseguir un descompte en aquest tipus que pujarà amb la quantitat de préstecs que ofereixin”, ha explicat el president del BCE.  En concret, si superen un determinat nombre de préstecs, els bancs podran rebre un descompte que arribi fins al nivell del tipus que s’aplica a la facilitat de dipòsit, és a dir, un -0,4%. Draghi ha dit que espera que hi hagi una “àmplia” participació en aquestes operacions de liquiditat, especialment per la situació econòmica i per les “condicions molt atractives” que ofereix.  “La quantitat que els bancs podran demanar prestada estarà vinculada a la quantitat de préstecs que tinguin en els seus balanços”, ha explicat el president del BCE. Això significa, per tant, que “si un banc és molt actiu a l’oferir préstecs a l’economia real, podrà demanar més que un banc que es concentra en altres activitats”.  “Esperem unes condicions de finançament substancialment més fàcils”, ha assegurat el president del BCE, que considera que totes les mesures que ha anunciat aquest dijous es “complementen”. Draghi ha remarcat que amb totes les accions demostra que el Banc Central Europeu està disposat a actuar. L’italià ha dit que les decisions s’han adoptat amb una “majoria aclaparadora”, tot i que no amb unanimitat.  Previsions econòmiques Durant la roda de premsa, Mario Draghi també ha anunciat les projeccions econòmiques del BCE pels propers anys. En aquest sentit, el president de l’entitat ha admès que les previsions s’han revisat a la baixa. En concret, el creixement serà de l’1,4% el 2016, de l’1,7% el 2017 i de l’1,8% el 2018. La inflació, la principal preocupació de Frankfurt, serà de només el 0,1% aquest any, de l’1,3% el vinent i de l’1,6% el 2018. L’objectiu del BCE és assolir una inflació de prop del 2%.

Summary: El BCE pagarà als bancs per prestar-los diners si ofereixen finançament a l’economia real


Els productors del delta de l'Ebre preveuen una campanya amb una reducció de producció significativa respecte a l'any passat. Unió de Pagesos calcula que es podria recol·lectar un 30% menys que el 2016, quan es van collir 129.000 tones d'arròs. Les pèrdues seran majors o menors segons la varietat. Tot plegat, per culpa de la climatologia dels darrers mesos, amb molta calor i humitat, que ha fet aparèixer el fong periculària. Les altes temperatures han avançat entre 10 i 12 dies la sega, una tònica que han seguit altres cultius, com la fruita, la fruita seca o la vinya. Així, la campanya podria acabar la primera setmana d'octubre. Rafel Verdiell, responsable de Sectors Agrícoles d'Unió de Pagesos a les Terres de l'Ebre, explica que hi ha varietats més tocades que altres. És el cas de l'arròs bomba, que ha patit unes condicions tan desfavorables que s'han produït "autèntics desastres". "Hi ha una finca que tenia 1.200 jornals i pràcticament l'han hagut de fanguejar tota; se'ls ha perdut gairebé tota la collita", ha detallat Verdiell, que ha recordat que amb pèrdues d'almenys un 30% ja es pot sol·licitar una rebaixa de mòduls. Al marge dret, la quantitat de producció no està fallant tant com es preveia en un inici i una de les varietats que està "millor del que es preveia" és la Jsendra. L'arròs ha patit calor, humitat i el "mal de la gota", la gota d'aigua que es queda entre la fulla i la tija i que actua com a efecte lupa amb el sol. "Crema la tija i s'asseca l'arròs", relata Verdiell, que ha afegit que ha fet tanta calor que, en alguns casos, s'ha cremat directament. Derivat de la calor i l'alta humitat, el fong periculària ha afectat molts arrossars, que fan témer pèrdues importants. Aquest fong produeix una substància tòxica que frena el creixement de la planta, i és especialment nociva quan ha sortit l'espiga, perquè l'asseca. Tot plegat tindrà efectes en la qualitat de l'arròs. Aquells camps que s'hagin vist afectats per les condicions climatològiques obtindran un gra més prim que habitualment, mentre que el gra d'altres arrossars que no hagin patit tant seran d'una qualitat normal. Amb tot, Verdiell apunta que fins que no acabi la sega i s'analitzi el producte no se sabrà. L'arròs ha de passar per la prova de molí. Com menys grans trencats hi hagi després del procés de mòlta, més qualitat es considera que té l'arròs. La periculària ha estat un problema més que aquesta campanya s'ha afegit al del caragol poma. Els esforços se centren al marge esquerre, on està escampat per tot arreu; mentre al dret intenten controlar les zones afectades. Algunes parts l'any vinent se salinitzaran, d'altres es faran en guaret i als desaigües on hi ha caragols es posarà aigua de mar. A l'esquerra, els camps s'inundaran d'aigua salada. Mentrestant, també s'avança en la sembra en sec per mirar de "coexistir amb el caragol", segons Verdiell.

Summary: La calor, la humitat i el fong periculària fan preveure pèrdues significatives en la producció d'arròs al Delta


La CUP pressiona perquè "s'apartin, dimiteixin o cessin" als polítics en actiu implicats en el cas Manga. El partit, personat com a acusació popular, ha analitzat la investigació iniciada a un jutjat de Lugo i ha elaborat un blog per donar a conèixer al conjunt de la ciutadania la "teranyina" del cas de corrupció "més important" de les comarques gironines, destapat l'any 2013. La CUP recorda que el cas ha arribat al jutjat de Santa Coloma de Farners amb 43 investigats i hi ha implicats polítics com Ramon Ramos, Salvador Balliu o Natàlia Figueras que continuen ocupant càrrecs públics. "Al sumari hi ha indicis suficients com perquè, mentre no es resolgui el cas, s'apartin", ha afirmat el diputat de la Diputació de Girona, Lluc Salellas. El cas Manga investiga un entramat d'adjudicacions fraudulentes a l'empresa GRS Arc Local a través "d'aconseguidors" polítics. Segons la investigació, l'empresa va moure una xifra de negoci de 19,12 MEUR. 	  "Haurien de plegar", ha afirmat Salellas que recorda que el cas Manga va esquitxar nombrosos càrrecs públics de les comarques gironines, alguns encara en actiu. La investigació, amb epicentre al Consell Comarcal de la Selva i a l'empresa GRS Arc Local, va destapar l'any 2013 una trama corrupta d'adjudicacions públiques fraudulentes que s'estenien arreu de la demarcació. La CUP es va personar com a acusació popular en el cas, que ara ja està en mans d'un jutjat d'instrucció de Santa Coloma de Farners. Ara, han analitzat el contingut del sumari i de la investigació feta pel Servei de Vigilància Duanera, i han elaborat un web perquè el conjunt de la ciutadania es pugui informar amb facilitat sobre el cas de corrupció. Es titula 'La teranyina del cas Manga' i fa accessible la informació.  "Estem parlant de més de 6.000 pàgines d'investigació, amb converses i escoltes telefòniques", ha explicat la periodista Clara Vicenç, que s'ha encarregat de fer el buidatge de la investigació. Per facilitar-ne la comprensió, el blog respon a les 6W periodístiques per explicar què és el cas Manga, a qui implica i de quina manera es feien les adjudicacions fraudulentes a través de tràfic d'influències.  La CUP ha recordat que el cas investiga 43 persones. A quatre d'ells, entre els quals hi havia l'aleshores president del Consell Comarcal de la Selva Robert Fauria i l'administrador de GRS Arc Local Alexandre Ros, els van detenir el febrer del 2013. Vigilància Duanera calcula que, a través dels concursos fets a mida, l'empresa va moure una xifra de negoci de 19,12 MEUR. Però la trama esquitxa més noms de càrrecs públics de la demarcació. La CUP ressalta que entre ells destaca un nom, el de Ramon Ramos, actual director del Patronat de Turisme de la Costa Brava. Segons han explicat Salellas i Vicenç, de les comunicacions punxades es desprèn que Ramos (juntament amb Felip Puig) feien "d'aconseguidors" de concursos públics, posant en contacte GRS Arc Local amb responsables d'administracions.  Per això, Salellas reclama al president de la Diputació de Girona, Pere Vila, que, si Ramos no s'aparta per voluntat pròpia, el cessi. "Com a president del Patronat té la potestat de fer-ho", ha afirmat. Altres noms en actiu que apareixen són el de l'actual president del Consell Comarcal de la Selva, Salvador Balliu, que ja va substituir Fauria quan va dimitir després del seu arrest. També hi ha l'aleshores consellera comarcal de CiU i actual diputada al Parlament, Natàlia Figueras. La consellera comarcal de la CUP, Sylvia Barragán, ha lamentat que quatre anys després, el poder a la Selva continuï estant "en mans dels mateixos".  La CUP també ressalta que hi ha altres polítics que no estan encara investigats però que apareixen al sumari amb, com a mínim, "actituds poc ètiques si no són il·legals". lateranyinadelcasmanga.wordpress.com es completa amb interactius amb els municipis que van contractar GRS Arc Local, per a quines feines i quins imports i, també, un entramat dels principals noms de la causa i les relacions entre ells,

Summary: La CUP pressiona perquè "dimiteixin o cessin" als polítics en actiu implicats en el cas Manga


La fiscalia manté obertes 32 diligències penals a Catalunya per la gestió de la covid-19 en residències. Respecte a la setmana passada, se n'han sumat dues, una per part de la fiscalia de l'àrea de Granollers i una altra per la de Mataró. La majoria són diligències per investigar una residències, però algunes responen a denúncies presentades per familiars de diferents centres, per una agrupació d'afectats o arran d'una comunicació rebuda per part de l'Agrupació Professional Catalana de Directors de Centres i Serveis d'Atenció a la Dependència. En l'àmbit civil, el ministeri públic fa el seguiment de gairebé vuitanta centres, però en l'última setmana se n'ha arxivat sis en constatar que no hi ha cap resident en situació de desemparament. Amb dades del 25 de maig, a tot l'Estat es mantenen obertes 171 diligències en l'àmbit penal en relació a residències, i 190 en l'àmbit civil per a fer el seguiment en l'àmbit de la protecció de les persones usuàries. La Fiscalia Provincial de Barcelona manté setze diligències penals obertes. Entre aquestes, n'hi ha una per una denúncia presentada per un particular contra l'administració; una altra per una denúncia interposada per familiars de diferents residències geriàtriques, i una denúncia presentada per una agrupació d'afectats per la covid-19. També s'han incoat diligències penals després de rebre una comunicació per part del registre civil de Sant Boi Llobregat per defuncions en quatre residències, i una altra arran d'una comunicació de l'Agrupació Professional Catalana de Directors de Centres i Serveis d'Atenció a la Dependència (ASCAD). La fiscalia de l'àrea de Granollers té obertes cinc diligències penals, quatre corresponents a residències i una cinquena incoada després de la denúncia d'un particular contra personal sanitari d'una residència. A l'àrea de Sabadell hi ha obertes cinc diligències; a la de Terrassa, una i se n'ha arxivat una altra; a la de Mataró, tres; a la de Manresa-Igualada, una, i a la Fiscalia Provincial de Tarragona, una altra, mentre les fiscalies provincials de Lleida i Girona no han obert diligències penals. D'altra banda, la fiscalia de l'àrea de Vilanova i la Geltrú-Gavà en va arxivar una. Sis arxius en l'àmbit civil Pel que fa a l'àmbit civil, la fiscalia té obertes un total de 77 diligències de seguiment. Respecte a la setmana passada, s'han arxivat sis diligències que estaven obertes a la fiscalia de l'àrea de Mataró-Arenys de Mar. Segons informa la fiscalia general de l'Estat, després de rebre la documentació setmanal remesa per la Generalitat, el ministeri públic ha constatat que la situació d'aquestes residències està sota control de l'administració catalana i que no existeix cap resident en situació de desemparament. La Fiscalia Provincial de Barcelona manté oberta una diligència que inclou el seguiment de setze residències, una més que fa una setmana. La de Granollers en fa el seguiment de set; la de Vilanova i la Geltrú-Gavà, de tretze; la de Sabadell, de 24, i la de Terrassa, dotze La Fiscalia Provincial de Tarragona fa el seguiment en l'àmbit civil de dues residències, la de Girona té oberta una diligències genèrica de seguiment de residències, i la de Lleida en va arxivar una que s'havia obert per possible contagi de residents en un centre perquè que no es va apreciar cap conducta negligent. Procediments judicials Pel que fa a procediments judicials, continuen oberts els tres dels que ja tenia constància la fiscalia. Dos es mantenen oberts als jutjats de Sabadell, una d'elles per desatenció i falta de tractament, i una altra als de Cerdanyola del Vallès, pels presumptes delictes de falsedat en document oficial i omissió del deure de socors.

Summary: La fiscalia manté obertes 32 diligències penals per la gestió de la covid-19 en residències


Un centenar de persones s'han concentrat aquest dimecres a les 8 del vespre davant de l'Ajuntament d'Igualada per condemnar el segrest, violació i intent d'homicidi d'una dona el cap de setmana passat a Castellbisbal. En el transcurs de l'acte, l'alcalde de la capital de l'Anoia, Marc Castells, ha llegit un manifest on es condemna "de manera unànime i rotunda" qualsevol tipus de violència envers les dones. El batlle també ha demanat que es revisin els protocols de reinserció de presos amb l'objectiu "d'evitar que casos d'aquesta gravetat mai més es tornin a repetir". La dona va ser segrestada el dissabte a primera hora del matí a Igualada i l'agressor se la va endur fins una zona boscosa de Castellbisbal on presumptament la va violar, li va robar les pertinences i la va intentar matar. Tota la corporació municipal de l'Ajuntament d'Igualada, acompanyats per un centenar ciutadans, s'han concentrat aquest dimecres al vespre a les portes del consistori per condemnar presumpte segrest, violació i intent d'homicidi d'una dona dissabte passat. El batlle Marc Castells, que aquest matí ja ha fet una compareixença per denunciar els fets i posar-se al costat de la família, ha estat l'encarregat de llegir un manifest en què es rebutja "de manera unànime i rotunda" qualsevol tipus de violència vers les dones.  L'alcalde també ha volgut posar en valor la tasca "diligent, ràpida i professional" de la comissaria dels Mossos d'Esquadra a Igualada, que durant el cap de setmana va desplegar un intens dispositiu de recerca, que va permetre detenir el presumpte agressor "en qüestió d'hores".  D'altra banda, en el manifest que ha llegit Castells també es demana a les autoritats competents que "facin les reflexions oportunes i prenguin les mesures necessàries per evitar que es tornin a viure fets com aquests". "Des d'Igualada diem prou a la violència contra les dones i exigim poder viure en una societat segura en què les llibertats i drets de les persones siguin un pilar intocable", ha conclòs el batlle. L'acte ha finalitzat amb un aplaudiment espontani per part de la ciutadania concentrada a la plaça. El detingut ha passat aquest dimecres al matí a disposició del Jutjat d'Instrucció número 6 de Rubí, que ha decretat presó provisional sense fiança. En el moment dels fets, l'home gaudia d'un permís penitenciari de tres dies. L'acusat, Tomás Pardo, va ser condemnat l'any 2005 a 26 anys de presó per haver comès fets molt similars contra dues dones a Abrera i Martorell. En un dels casos, l'agressor també va violar i apunyalar la víctima.

Summary: Un centenar de persones es concentren a Igualada per condemnar el segrest, violació i intent d'homicidi d'una dona


La portaveu d'Arran, Laura Flores, ha assegurat que l'atac de dijous passat a un bus turístic a la zona del Camp Nou a Barcelona "no és una qüestió de violència" sinó, una qüestió, ha dit, "d'autodefensa" i no ha descartat noves accions d'aquest tipus. "La nostra pràctica política va més enllà d'aquestes accions però també les inclou, per tant, ni dic que les repetirem ni que no. Actuarem com creiem que calgui en cada context”, ha dit Flores aquest dilluns en declaracions a Rac1. Per la seva banda, L’Ajuntament de Barcelona investigarà per què van trigar 24 hores a conèixer que s'havia produït l’assalt.

Summary: Arran, sobre l'atac al bus turístic: "No és una qüestió de violència, sinó d'autodefensa"


El líder de Vox, Santiago Abascal, ha denunciat aquest dijous “l’anomalia democràtica” que al seu entendre fa que “sa majestat el Rei s’hagi de reunir amb diputats que no han jurat la Constitució” i que representen forces “que han actuat com a organitzacions criminals”. Ha fet  referència amb aquestes manifestacions a la reunió que el monarca ha mantingut aquest dijous -en el marc de la ronda de consultes per la investidura- amb la portaveu de JxCAT al Congrés, Laura Borràs, que li ha retret el discurs del 3 d’octubre del 2017 i l’existència de “presos polítics” a l’Estat. En roda de premsa al Congrés després de la reunió que ell també ha fet amb Felip VI, Abascal ha lamentat que l’Estat no tingui “mecanismes” per “impedir” aquest tipus de situacions. Ha transmès la seva “lleialtat” a la Corona i la gratitud” pel discurs “històric” del Rei del 3 d’octubre per “aturar” el “cop d’Estat”. També ha apuntat que no votarà la investidura de Pedro Sánchez però sí qualsevol govern que estigui disposat a “restaurar l’ordre constitucional” a Catalunya.

Summary: Vox denuncia “l’anomalia democràtica” que el Rei “hagi de rebre” forces que "han actuat com a criminals"


Igualada vol convertir-se en ciutat capdavantera en innovació. Així ho ha explicat l'alcalde, Marc Castells, en la presentació d'una nova iniciativa que vol facilitar la col·laboració entre els agents públics i privats. A través de la Taula per la Innovació, inspirada en la que ja existeixen en altres àmbits, ha afegit Castells, l'objectiu és combinar els esforços d'uns i altres per fer reeixir projectes transversals de la ciutat. Durant la presentació, el director general d'Innovació i Economia Digital de la Generalitat de Catalunya, Daniel Marco, ha anunciat que la capital de l'Anoia rebrà el distintiu 'Soc Smart', per apostar per la innovació i ser referent en l'àmbit de les ciutats intel·ligents. La iniciativa ha arrencat aquest dimecres amb la primera reunió de treball. Prèviament Castells, davant dels mitjans, ha volgut recalcar la voluntat del nou punt de trobada de "sumar complicitats" i, servir així, per sistematitzar el treball de consistori i agents locals per afrontar els reptes de futur que requereixen de la innovació. "L'aposta per la innovació és el futur", ha recalcat. A la presentació hi ha assistit el director general d'Innovació i Economia Digital de la Generalitat de Catalunya, Daniel Marco, que ha aprofitat per anunciar que la capital anoienca rebrà el distintiu 'Soc Smart'. Marco ha subratllat l'esforç que s'està duent a terme tant des de l'Anoia com d'Igualada en aquest sector i que fan que ja sigui un "referent en l'àmbit" i, per tant, ajudar a "vertebrar la nació digital que avança i que impulsa el Govern de la Generalitat". Des de TIC Anoia, el seu president, Jordi Solà, ha celebrat una iniciativa que ha de facilitar que "les TIC segueixin creixent a la comarca" i evitar que les empreses "marxin a la capital". La Taula, impulsada per l'Ajuntament i amb el suport de la Diputació de Barcelona, ha celebrat aquest mateix dimecres una primera sessió. En ella han definit els objectius i el seu funcionament. Can Morera i els detractors Després que la família propietària de 200 de les 370 hectàrees de la zona d'Òdena on es voldria construir el macropolígon industrial hagi fet públicament una crida a desbloquejar el projecte, que té nombrosos detractors entre els quals hi ha l'Ajuntament d'Òdena, Castells ha recordat que Igualada "necessita més sòl industrial" i que la seva absència "és un llast que no ens podem permetre".  L'alcalde, que ha insistit en el fet que hi ha moltes empreses interessades a instal·lar-s'hi, ha volgut deixar clar que escoltaran "a qui està en contra de generar riquesa i ho discutirem, no ens tanquem a discutir". En aquests moments el Departament de Territori n'està elaborant el Pla Director Urbanístic (PDU).

Summary: Igualada impulsa un punt de trobada entre el sector públic i privat per esdevenir referent en innovació


Gairebé dues setmanes després de la instal·lació dels filtres de carbó a la captació de la Font Gran de Monistrol de Montserrat, el poble continua amb aquest sistema per depurar l'aigua i garantir l'arribada d'aigua potable al dipòsit municipal. L'alcalde, Joan Miguel Rodríguez, ha explicat a l'ACN que les analítiques indiquen que l'aigua continua contaminada i no supera la prova de l'olfacte perquè segueix fent olor a gasoil. Rodríguez espera que la situació canviï de cara a la setmana vinent, però tot dependrà dels resultats de les analítiques. De moment, encara no es coneixen les causes de la contaminació per hidrocarburs.

Summary: Monistrol de Montserrat continua filtrant l'aigua de la captació de la Font Gran perquè segueix contaminada


Méndez de Vigo: "Les persones són importants, però el tarannà i la voluntat ho és més" ACN Madrid.-El portaveu del govern espanyol, Íñigo Méndez de Vigo, ha relacionat aquest divendres el nomenament de l'històric dirigent del PPC, Enric Millo, com a nou delegat a Catalunya amb la "voluntat negociadora" del nou executiu de Rajoy, que ha creat també una àrea d'Administracions Territorials des de la que Soraya Sáenz de Santamaría vol activar el diàleg amb la Generalitat. Millo substitueix Maria de los Llanos de Luna després d'una legislatura marcada pels conflictes entre els dos governs. "Hi ha temps nous per a tots perquè els espanyols ens ho han exigit a tots. Tenim unes Corts més plurals i ara tenim un govern investit al que se li demana [el diàleg] i ho està fent", ha dit Méndez de Vigo. Segons el portaveu del govern espanyol, en aquests moments "les persones són importants, però el tarannà i la voluntat ho és més, i totes les peces que el govern està movent encaixen". El portaveu del govern espanyol ha fet aquestes manifestacions després que el consell de ministres hagi acabat de perfilar les estructures dels ministeris amb els nomenaments dels secretaris d'Estat. A més de Millo, aquest divendres el govern de Rajoy ha nomenat Roberto Bermúdez de Castro com a secretari d'Estat de la nova àrea d'Administracions Territorials que dirigeix Soraya Sáenz de Santamaría, i també ha culminat el relleu de tota la cúpula del Ministeri de l'Interior, que adoptarà un altre tarannà sota la batuta de Juan Ignacio Zoido. Méndez de Vigo ha explicat que tors els nomenaments es fan tenint en  compte la idoneïtat de les persones que ocuparan els nous càrrecs. En aquest sentit, ha destacat la feina de l'anterior delegada del govern espanyol a Catalunya, Maria de los Llanos de Luna, a qui ha agraït la tasca i la gestió realitzada.

Summary: El govern espanyol explica el nomenament de Millo per la "voluntat negociadora" amb Catalunya


La portaveu parlamentària del PSC, Eva Granados, considera que la pregunta del CEO sobre la importància d'obeir les lleis i les normes no és tant greu com "el context" en què es formula. "No és tant el fet sinó l'ús; no és tant el fet de preguntar  sobre el coneixement o el compliment de la llei, cosa que seria molt greu, sinó l'actitud i l'acció del Govern en aquesta matèria"  ha assegurat Granados en roda de premsa aquest dimarts al Parlament implícitament sobre el referèndum i el procés. Granados, que ha recordat que no és un enquesta nova,  ha suggerit que pot ser "normal" voler conèixer l'actitud de la ciutadania davant de les normes, ara bé, al seu entendre, la pregunta s'ha d'emmarcar en un context concret: que un Govern que "incompleix les lleis i que diu sistemàticament que les continuarà incomplint denota que posa en qüestió l'estat de dret i això atempta contra la qualitat democràtica del país", ha reblat la dirigent socialista.

Summary: Granados sobre el CEO: "No és tant el fet de preguntar sobre el compliment de la llei, sinó l'actitud del Govern"


Ignacio Garriga tornarà a encapçalar la llista de Vox per a Barcelona a les eleccions del 10-N, segons ha fet públic la seva formació coincidint amb la fi del termini per a la presentació de candidats. Garriga, que va obtenir l’únic escó d’aquesta formació a Catalunya a les passades eleccions, estarà acompanyat per l’advocat de la família Franco i exalt càrrec del Grup Intereconomia Juan José Aizcorbe Torra, que ja va ocupar aquest lloc a la llista a les eleccions del 28-A. A Girona Ignasi Mulleras Vinzia  encapçala la llista desplaçant al número dos el candidat al 28-A, Alberto Tarradas Panque. A Lleida repeteix Miquel Bonastre Guillamet, i a Tarragona també repeteix com a cap de llista Alejandro de Anta Puig.

Summary: Ignasi Garriga repeteix com a cap de llista de Vox per Barcelona


L'Associació d'Autònoms de la demarcació de Lleida (AMALL), integrada en la Confederació d'Organitzacions Empresarials de Lleida (COELL), ha entrat a formar part de la Federació Estatal d'Associacions de Treballadors Autònoms (ATA) i de l'Associació d'Emprenedors i Autònoms de Catalunya (ATA Catalunya), respectivament, amb l'objectiu de "fomentar i potenciar les relacions associatives i empresarials dels professionals autònoms per promoure la defensa dels interessos dels autònoms i la millora de protecció social". Arran de l'acordi signat aquest dilluns, els autònoms de Lleida compten a partir d'ara amb una representació directa d'ATA, que situa la seva seu en les oficines de la COELL, a la rambla Ferran número 32 de Lleida.  ATA és l'organització més representativa del col·lectiu, més del 60% de la representativitat a l'estat espanyol. A més representa a 246 organitzacions territorials i sectorials, suma més de 210.000 autònoms afiliats. Està present en totes les comunitats autònomes, a Catalunya amb seu a Barcelona i ara a Lleida, i té per objectiu aconseguir el reconeixement socioeconòmic dels autònoms. D'acord amb el que s'estableix en el conveni, AMALL participarà activament amb ATA en la representació i interlocució dels autònoms davant les Administracions Públiques estatals i autonòmiques en aquells aspectes que els afectin com a col·lectiu. Totes dues entitats dissenyaran conjuntament línies estratègiques i polítiques de formació i de projectes específics, elaboraran estudis, entre altres iniciatives. L'acord també preveu la defensa dels interessos i el foment de l'organització i vertebració del col·lectiu així com la seva representació i interlocució social, tant sectorial com intersectorial. L'acte de signatura dels respectius acords de col·laboració amb ATA ha tingut lloc aquest dilluns a Foment del Treball i ha comptat amb la presència del president d'ATA, Lorenzo Amor; la presidenta d'ATA Catalunya, Cristina Pérez; el president de la COELL, Josep Maria Gardeñes; el president d'AMALL, Pere Roqué, i representants de Foment del Treball.

Summary: L'associació d'autònoms de la demarcació de Lleida AMALL s'integra a ATA


La UGT ha defensat que el preacord assolit amb les patronals d'àmbit estatal CEOE i CEPYME per pujar salaris permet "iniciar el camí de la recuperació" i "dona aire al mercat de treball". Ho han dit aquest dilluns els secretaris generals del sindicat a Espanya i Catalunya, Josep Maria Álvarez i Camil Ros, en una atenció als mitjans després de votar a la consulta a delegats i afiliats que ha de ratificar el resultat de les negociacions en el marc de l'Acord per a l'Ocupació i la Negociació Col·lectiva (AENC) per als anys 2018, 2019 i 2020. Entre aquest dilluns i dimarts, les bases del sindicat estan cridades a votar presencialment el principi d'acord que van assolir el passat dilluns els representants de CCOO i UGT amb les patronals CEOE i CEPYME. La votació es va iniciar primer de forma telemàtica el passat dimecres i fins aquest diumenge. "Per primer cop tenim un acord per començar a caminar endavant i amb força", ha celebrat Ros, que ha subratllat que de les organitzacions que han negociat l'AENC, la UGT és la que incentiva de forma més "clara i directa" la participació de les bases per ratificar el preacord.

Summary: La UGT defensa que el preacord amb les patronals per pujar salaris permet "iniciar el camí de la recuperació"


El president posa en dubte que els Mossos puguin retirar les urnes si els col·legis estan plens de votants perquè aniria “contra tota lògica policial” ACN Barcelona.-El president de la Generalitat, Carles Puigdemont ha assegurat, en una entrevista al programa de televisió de La Sexta ‘Salvados’, que la declaració unilateral d’independència (DUI)estarà “sobre la taula” si l’Estat impedeix que se celebri el referèndum de l’1 d’octubre. Si l’1-O no es pogués portar a terme, el president preveu que d’immediat reuniria el Govern i el Parlament i es plantejarien les diferents alternatives. D’altra banda, davant la possibilitat que la justícia ordeni els Mossos d’Esquadra actuar i retirar urnes el dia 1 d’octubre, Puigdemont ha posat en dubte que els agents poguessin fer-ho si els col·legis estan plens de ciutadans que volen votar. Per al president, suposaria actuar “contra tota lògica policial” i per això veu “poc probable i poc sensat” que els Mossos acabin retirant les urnes si els espais electorals estan plens de votants.   Carles Puigdemont assegura que el Govern no contempla la possibilitat que el referèndum no se celebri, i fins i tot encara parla de l’opció que “algú al govern espanyol vegi que aquest camí que està seguint no és l’adequat i accepti que es faci amb un acord”. Però tot i això, ha explicat què té previst fer si l’Estat impedeix que l’1-O es pugui portar a terme, i la DUI podria estar pel mig. “Si s’impedeix, el que faré es reunir el Govern, escoltar el Parlament i veure quines decisions prenem amb aquesta eventualitat. No està ara mateix sobre la taula la DUI. Si s’impedeix l’1-O, segurament algú la proposarà sobre la taula i la debatrem”, ha afirmat. Tot i que l’entrevista es va gravar divendres i l’Estat encara no havia decretat el control dels Mossos d’Esquadra sota la coordinació del govern espanyol, el president ha deixat anar quina podria ser l’actitud del cos policial català si un jutjat ordena els agents retirar les urnes el dia del referèndum. “Si reben un mandat judicial per retirar urnes i poden fer-ho, hauran de complir el mandat. Però dubto que l’1 d’octubre, amb milions de persones intentant votar, amb la necessitat de garantir la seguretat ciutadana i amb molta gent primant el dret a votar, dubto que l’acció policial en el moment adequat sigui retirar urnes que la gent està fent servir. Seria anar contra tota lògica policial fins i tot”, ha explicat, tot afegint que “amb dues mil persones als col·legis electorals, dos Mossos d’Esquadra és poc probable i poc sensat” que retirin les urnes.  “Farem front a la detenció” Preguntat per si tem ser detingut en els propers dies per entestar-se a celebrar l’1-O, el president ha recordat que “el fiscal va aventurar aquesta possibilitat” i ha reconegut que no li “agradaria”. “Però si ha de passar, farem front a qualsevol situació. No crec que fos una bona idea que es decideixi que fos detingut”, ha afegit.  Amb tot el que ha passat en els darrers dies, Carles Puigdemont ha qualificat de “vergonyosos i impropis d’un estat democràtic” els fets ocorreguts. “Això demostra que la bastida de la Constitució només estava pensada per a quan les coses fossin normals”, ha sentenciat. En aquest sentit, ha criticat també l’immobilisme que en les darreres dècades ha detectat en els partits constitucionalistes, però tot i això, ell considera que estar “obeint el Parlament i les lleis internacionals” no fa que estigui “desobeint” el marc legal espanyol.  El que sí té clar el president és que diumenge vinent “hi haurà referèndum a Catalunya” i que el Govern no pensa fer-se enrere. “Retirar-se i rendir-se seria acabar malament. La nostra posició, encara que no es comparteixi, la defensem sempre amb la necessitat que existeixi un diàleg. Però negar-se a parlar com se m’ha dit a mi no és acceptable en democràcia”, ha explicat.

Summary: Puigdemont creu que la DUI estarà sobre la taula si l’Estat impedeix l’1-O


Iberia ha xifrat en un 8,15% el seguiment de la vaga del personal de terra a l'Aeroport de Barcelona-El Prat. Una jornada que està transcorrent "sense incidències i amb compliment dels serveis mínims", segons la companyia aèria. Com a contrapartida, la UGT xifra que el seguiment d'aquest setè dia d'aturada és del 50% dels 152 treballadors de 'handling' que poden fer vaga. Fins a les 13 hores, Iberia comunica que s'han operat un total de 168 vols, 74 d'arribada i 94 de sortida. De fet, les principals dificultats aquest dissabte a l'Aeroport de Barcelona són a causa de les difícils condicions meteorològiques amb retards de fins a 45 minuts i una desena de cancel·lacions per les tempestes. S'han anul·lat vols a destinacions com Milà, Eivissa i Palma de Mallorca. "L'aeroport pateix regulacions per meteorologia que han reduït la seva capacitat al 70%, amb lleugeres oscil·lacions al llarg de la jornada matinal", ha confirmat la pròpia Iberia. "Aquestes regulacions estan provocant retards en els vols de les diferents aerolínies que operen al Prat, afectant especialment els avions que arriben des d'Europa", ha continuat la companyia, que ha insistit en la "normalitat" al Prat en relació amb la vaga dels treballadors de terra d'Iberia.  La d'avui és la primera de les quatre jornades de vaga del pont de la Mercè després de dos dies de negociacions infructuoses entre els treballadors i la direcció. El comitè de vaga va anunciar divendres que l'aturada pels dies 21, 22, 23 i 24 de setembre es mantenia en un comunicat on reiteraven la necessitat d'acabar amb la temporalitat dels treballadors i de reorganitzar els torns de treball. L'aturada ha obligat a cancel·lar més de 200 vols de Vueling, companyia del mateix grup empresarial que Iberia. Els treballadors del 'handling' d'Iberia són els que realitzen les tasques de facturació, embarcaments de passatgers i càrrega i descàrrega d'equipatges per 27 companyies. Al Prat, ja han fet sis jornades de vaga aquest estiu -el 27 i 28 de juliol, el 24 i 25 d'agost i el 30 i 31 d'agost-, que van provocar cancel·lacions de centenars de vols i van afectar l'operativa habitual de l'aeroport sense generar incidències greus.

Summary: Iberia xifra en un 8,1% el seguiment de la vaga del personal de terra a l'Aeroport de Barcelona


El nombre de contenidors TEU va retrocedir un 19% ACN Barcelona.-El tràfic al Port de Barcelona va caure un 8,3% al març en comparació al mateix mes de l'any passat pels efectes de la pandèmia del coronavirus en el comerç internacional i per l'aturada en sec de la indústria primer a l'Àsia i ara a Europa i Amèrica. Segons ha explicat el Port de Barcelona en un comunicat, els efectes s'han deixat notar en tot tipus de tràfic, en especial en aquelles mercaderies més lligades als sectors industrials no considerats bàsics, però també n'hi ha d'altres que van créixer per l'estat d'alarma. En nombre de contenidors, al llarg del mes passat van passar un total e 219.827 TEU, un 18,9% menys que el mateix mes del 2019.  La caiguda ve motivada pel descens dels trànsits (-38%) mentre que la baixada en les importacions se situa en el 19% −concentrada principalment en el mercat asiàtic (-24%)− i les exportacions registren un creixement del 8%. La cancel·lació del 50% de les escales dels serveis de l'Extrem Orient ha impactat en les importacions per la paralització de l'activitat productiva a la Xina. El tràfic procedent d’aquest país ha notat especialment els efectes de la pandèmia, patint un fort retrocés del -41%.

Summary: El tràfic al Port de Barcelona cau més d'un 8% al març per l'efecte del coronavirus


El ministre d'Economia, Cristóbal Montoro, ha obert la porta a negociar els interessos del Fons de Liquiditat Autonòmica (FLA) amb el govern de la Generalitat. "Es pot parlar de totes les qüestions", ha assenyalat després de la reunió que ha mantingut aquest divendres amb el vicepresident econòmic de la Generalitat, Oriol Junqueras, per afegir que altres comunitats també han demanat rebaixar-los del 0,834 actual al 0% i deixar-los a nivells de 2015. Així mateix, el titular d'Economia s'ha avingut a pagar mes a mes a Catalunya els 1.050 milions d'euros restants de la liquiditat de 2014 sempre que la Generalitat tingui necessitats de tresoreria i les justifiqui. En cas contrari, Montoro ha dit que es farà un únic pagament al juliol. Posteriorment i en una conversa informal amb els periodistes, ha afegit que es pot estudiar el refinançament del deute dels diferents territoris cas a cas.

Summary: Montoro s'obre a negociar l'interès del FLA amb el Govern i a pagar mes a mes els 1.050 MEUR de la liquiditat de 2014


Els Mossos d'Esquadra han desallotjat uns 300 manifestants que aquest dimarts a la tarda tallaven l'N-II a Hostalets de Llers (Alt Empordà). Els concentrats han respost a la crida del CDR que, un cop els antiavalots els han desallotjat de l'AP-7 tallada des de les sis del matí, han optat per ocupar aquesta carretera propera. El tall ha causat fins a 11 quilòmetres de retenció. Els agents, com han fet a l'AP-7, han encerclat els manifestants i els han desallotjat d'un en un. Als que resistien passivament els han empentat per sobre de les tanques que separen del voral. Els manifestants han cridat consignes contra els mossos com ara 'Els Mossos també són forces d'ocupació' i han cantat 'Els Segadors' durant el desallotjament. A les dues de la tarda, el trànsit s'ha reprès en sentit nord on es dona pas alternatiu però continua tallat en sentit sud, ara pels mossos. A la mateixa hora s'ha reprès el trànsit a l'AP-7 en els dos sentits. La mobilització iniciada aquest dimarts a les sis del matí tallant l'AP-7 a Figueres ha continuat al migdia amb un nou tall a l'N-II, al terme d'Hostalets de Llers. Quan els Mossos els han desallotjat de l'autopista, uns 300 manifestants s'han desplaçat a peu fins a la carretera i han parat el trànsit en els dos sentits de la marxa.  La situació ha provocat retencions de fins a 11 quilòmetres. Poc després, una desena de furgonetes de la Brigada Mòbil (Brimo) s'ha desplaçat fins al punt de la concentració.  Els manifestants s'han assegut a terra i han començat a cridar consignes contra els agents com ara 'Els Mossos també són forces d'ocupació' o 'El vostre conseller també és a la presó' i han cantat 'Els Segadors'. També els han criticat per la intervenció i els han alertat que les protestes "continuaran".  Els agents han encerclat els concentrats i, després d'alertar per megafonia que s'iniciaria una actuació policial, els han començat a desallotjar un a un. Als que s'hi han resistit, els han agafat a la força i els han empentat per sobre de les tanques de protecció de la via.  Finalment, els manifestants s'han concentrat a la banda exterior de la carretera on han continuat increpant i insultant els agents. Cap a les dues del migdia s'ha restablert el trànsit amb pas alternatiu i a les cap a les tres s'han obert completament a la circulació.

Summary: Els Mossos d'Esquadra desallotgen els manifestants que tallaven l'N-II a Hostalets de Llers


El president de la Generalitat, Carles Puigdemont, ha negat aquest dilluns, en una entrevista a Catalunya Ràdio, que el Govern o algú en el seu nom hagi pagat per poder reunir-se divendres passat amb l'expresident dels EUA, Jimmy Carter, tal i com va assegurar el PPC i va insinuar C's. "És evident que no hem pagat cap factura. És una falsedat i na indecència", ha dit, acusant els populars de fer "politiqueria barata". Per al president, amb aquestes acusacions, els populars i el govern espanyol "pretenen insistí en la mentalitat de colònia" respecte de Catalunya i en estendre la idea que el Govern "no té dret a anar pel món". Puigdemont, que ha assegurat que li consta que l'Estat va intentar impedir aquesta i altres reunions de caire internacional, ha denunciat també que alguns diplomàtics espanyols "se senten tremendament incòmodes" amb el paper que afirma que els fa fer el govern espanyol en "haver de malparlar" de la Generalitat per "impedir" actes i reunions de l'Executiu català.  L'agenda de reunions internacionals de Carles Puigdemont està plena darrerament. I és per això que el president ha volgut defensar-se davant les crítiques rebudes des que va viatjar als EUA a finals de març. Així, davant l'acusació que l'últim desplaçament a Atlanta per trobar-se amb Jimmy Carter va ser fruit d'un pagament i un engany, Puigdemont ha volgut ser contundent. "És evident que no hem pagat cap factura, ni directa i indirectament, a ningú que hagi fet de mitjancer. Dir això és una falsedat i una indecència, i compromet a una institució com la Fundació Carter, que fa un treball extraordinari en favor de la pau i la democràcia, de reputació impecable", ha sentenciat, carregant així contra el líder del PPC, Xavier García Albiol, per les seves acusacions, i contra C's per demanar-li explicacions en el mateix sentit. A més, ha lamentat que "només per jugar a la politiqueria barata es posi en qüestió una institució de prestigi, per intentar crear la pre-veritat" i fer creure que el Govern paga pels ses contactes internacionals.  Per al president, PPC i C's tenen una doble vara de mesurar les despeses que un Govern té. "Aquest furor que tenen contrasta amb com ho tapen quan ho fa el seu govern a espanya. Fa poc sabíem el que costava el retrat de Wert. Sabem com es desplaça el govern espanyol arreu del món i fins i tot el cost dels vestits de la Reina a Tokio", ha denunciat Puigdemont. Ales crítiques als viatges i reunions del Govern català, però, són per al president una prova que l'Estat "pretén insistir en la idea de mentalitat de colònia" respcte de Catalunya, i fer veure que la Generalitat "no té dret a anar pel món" per explicar-se.  En aquest sentit, ha assegurat que li consta que el govern espanyol va fer moviments per impedir la reunió del president amb Carter, com també afirma que s'ha fet en altres ocasions. "El que sol passar és que la diplomàcia espanyola va més enllà de les seves atribucions", ha comentat. I és que el president afirma que "algun diplomàtic m'ha expressat la seva incomoditat, que se senten tremendament incomodes per fer un paper que no toca a la diplomàcia, com ara malparlar del que ells entendrien com una regió espanyola (Catalunya)". "No estan còmodes atacant i impedint que un president escollit democràticament s'expliqui", ha sentenciat.  Pel que fa concretament a la reunió amb Carter, Puigdemont ha donat pocs detalls i ha volgut evitar desvetllar el seu contingut, limitant-se a dir que va ser una entrevista "molt correcta i molt cordial". Segons Puigdemont, van parlar de Catalunya, del seu "compromís amb la pau i la solidaritat amb els països més pobres" i de "la situació en general". "No li vaig demanar res. Va ser una entrevista molt afable, d'uns 25 minuts al Carter Center, i és bo que hi hagués aquest coneixement mutu. La seva opinió l'explicarà ell. Però coneix Catalunya perquè va rebre el Premi Internacional Catalunya", ha afegit. A més, també ha explicat que no espera que el Carter Center exerceixi cap influència sobre el govern dels EUA pel que fa a Catalunya. "No és la seva funció. Són molt gelosos de la seva independència. No han de prendre partit per res. La seva funció és de mediació", ha comentat.  Les reunions amb els congressistes Aquest mateix passat cap de setmana, Puigdemont també es va reunir al Palau de la Generalitat amb els congressistes dels EUA  Dana Rohrabacher i Brian Higgins, amb qui ja havia mantingut contacte a Washington. Els dos polítics nord-americans, a més, van trobar-se després amb el delegat del govern espanyol a Catalunya, Enric Millo. Aquesta circumstància, però, no ha molestat Puigdemont, que veu "molt positiu" que "totes les parts es reuneixin amb tothom".  Després de la reunió amb els congressistes, Millo va admetre que Rohrabacher –un dels polítics de confiança de Donald Trump al Congrés dels EUA- era partidari de la celebració del referèndum i va afirmar que no entenia que l'Estat no l'acceptés si tan clar tenia que guanyarien els contraris a la independència. Puigdemont ha explicat que no li sorprèn la postura del congressista.  "Ja ens vam veure a Washington i va ser molt explícit defensant el dret a l'autodeterminació. I això no prejutja que estigui a favor de la independència o en contra. Però als EUA son molt respectuosos amb el dret a l'autodeterminació dels pobles. El que és rar i costa d'entendre és que els que se suposa que han de guanyar no vulguin fer el referèndum i els que se suposa que han de perdre, s'entestin en fer-lo", ha sentenciat.  Puigdemont ha remarcat la importància que polítics internacionals com ells dos, com Carter o com l'expresident de la Comissió Europea, Romano Prodi, -amb qui es va veure a Bolonya- "vulguin escoltar i contrastar opinions" sobre Catalunya.  A més, tot i que insisteix que ara mateix "no s'està en la fase de demanar cap reconeixement", Puigdemont assegura que si el referèndum se celebra i hi ha un mandat per la independència "més d'un congressista va dir que les portes dels seus despatxos sempre seran obertes per vosaltres". "Ja veurem si hi ha reconeixement o no, això ho decidirà els EUA. Però la posició vindrà presa per la feina feta prèviament, i trucarem als despatxos i algunes portes s'obriran per tornar-nos a escoltar", ha dit. Després de trobar-se amb els sis congressistes dels EUA, amb Carter i amb Prodi, i de veure com a França la qüestió catalana es colava en la campanya electoral, Puigdemont ha assegurat que està "convençut" que els antics i actuals líders internacional "estarien completament d'acord i tranquils si els governs d'Espanya i de Catalunya s'asseguessin per negociar com votar". "No els faria mal a les orelles. És el que sonaria millor a les orelles de tothom amb qui parlem, i la imatge d'Espanya milloraria, perquè demostraria la capacitat per resoldre problemes polítics", ha comentat.  Per últim, Puigdemont ha reconegut que li agradaria veure's amb la primera ministra d'Escòcia, Nicola Sturgeon, però ha assegurat que "no està previst". "Si es dóna la circumstància, l'aprofitarem", ha dit, tot recordant que hi ha "similituds però també diferències" entre els processos català i escocès.

Summary: Puigdemont nega haver pagat per veure's amb Carter i acusa l'Estat de "fer sentir incòmodes" els diplomàtics espanyols


Marta Ribas, diputada de Catalunya en Comú –Podem, Alba Vergés, diputada d'ERC, i Assumpta Escarp, diputada del PSC, defensaran al Congrés dels Diputats la proposta de despenalització de l'eutanàsia, després que s'aprovés en el ple del 25 de juliol de l'any passat. El ple d'aquest dimecres ha aprovat amb els vots a favor de JxCat, ERC, el PSC i Catalunya en Comú Podem, designar aquestes diputades, una votació que ha comptat amb l'abstenció del PPC, que al juliol havia votat en contra, i de Cs, que s'havia abstingut. La CUP, tot i votar a favor de la iniciativa, s'ha abstingut també en la votació ja que tot i manifestar que el grup està a favor ''de la naturalesa del què es vol defensar'' no comparteixen el plantejament que ''en aquests moments'' s'hagi d'anar a defensar qualsevol iniciativa al Congrés dels Diputats.  El diputat de la CUP, Carles Riera, ha especificat que amb la seva abstenció reivindiquen que el Parlament ''apliqui els principis i plantejaments'' relacionats amb la temàtica ''de forma sobirana i sense esperar cap legitimació del Congrés dels Diputats''.  Així doncs, la proposta ha estat aprovada després d'una votació electrònica secreta, per 88 vots a favor, 1 vot en contra i 38 abstencions.  La iniciativa aprovada l'estiu passt planteja modificar l'apartat 4 de l'article 143 del Codi Penal perquè quedin exempts de responsabilitat penal els qui, de manera directa o cooperant, ajudin a morir de manera "segura, pacífica i sense dolor" i per raó d'"una malaltia terminal o perquè pateix una patologia incurable que li provoca sofriment físic o psíquic greu i que es preveu que sigui permanent".

Summary: Ribas, Vergés i Escarp defensaran al Congrés la proposta de despenalització de l'eutanàsia


El delegat de la Generalitat a Madrid, Ferran Mascarell, ha presentat la seva candidatura "independent" a les eleccions municipals de Barcelona. En un acte al restaurant Semproniana, aquest dilluns al matí, el també portaveu de la Crida ha dit que vol que les municipals del 26 de maig siguin un "mur contra els populismes" i "un accelerador de la República". Mascarell ha asseverat que la seva candidatura -sense cap partit al darrere- és "compatible" amb el projecte de la Crida. El delegat del Govern a Madrid també ha explicat que té la intenció que les municipals siguin un "doble referèndum" sobre la República i la ciutat. Alhora, ha fet una crida a la unitat del sobiranisme: "No ens perdem en el laberint de la unitat fictícia". El nou candidat a l'Ajuntament de Barcelona ha estat negociant fins fa poques setmanes amb la candidata del PDeCAT i exconsellera del Govern, Neus Munté, l'extitular d'Interior i exregidor del propi consistori Quim Forn, i el president de JxCat, Jordi Sànchez. Preguntat sobre per què no han prosperat les converses, Mascarell ha argumentat que ha fet "el pas" perquè les eleccions ja s'apropen: "És incomprensible que, vista la proximitat electoral, seguim sense decidir, i com que això és perjudicial m'he decidit". Així mateix, preguntat sobre si estaria disposat a no encapçalar la candidatura en pro de la unitat sobiranista, Mascarell ha estat taxatiu: "Un cop he donat el pas, vaig a guanyar des del lideratge, vull anar de primer i guanyar", ha subratllat. Sigui com sigui, l'encara delegat a Madrid -deixarà el càrrec les properes setmanes- ha detallat que el seu projecte per "repensar la ciutat" pilotarà al voltant de quatre pilars: la gent, un "bon projecte", un "bon equip" i el seu coneixement de la ciutat. A l'acte, davant d'una quinzena de persones, hi ha assistit el diputat de JxCat Pep Riera i l'historiador Agustí Colomines, ambdós de l'entorn de la pròpia Crida. També hi ha anat l'exparlamentària Isabel Ferrer, directora de Protecció Civil.

Summary: Mascarell es presenta a Barcelona per fer de les municipals un "mur contra els populismes i un accelerador republicà"


El portaveu del sindicat majoritari dels Mossos d'Esquadra, FEPOL, Valentí Anadón, ha lamentat aquest dissabte que es pugui intervenir el cos per part de l'Estat i ha demanat solucions polítiques. "Entenem que la solució d'aquesta situació no pot venir 'manu militari', és el moment de tendir ponts. Volem continuar sent els garants dels drets i llibertats i de la cohesió social de Catalunya", ha subratllat en declaracions a l'ACN Anadón, que ha fet una crida als diferents dirigents polítics perquè "ningú instrumentalitzi el paper de la policia". Al seu parer, això ja no és un problema "estrictament policial" sinó que ara és el moment que els polítics comencin a donar solucions. "Estem assistint al fracàs de la política", ha conclòs. Des de la Federació de Professionals de la Seguretat Pública de Catalunya han volgut fer una "defensa tancada" de la institució dels Mossos d'Esquadra perquè puguin continuar exercint les seves funcions. "Estarem en una prudent espera a veure com evolucionen els esdeveniments i si això es materialitza o no", ha dit sobre una possible intervenció per part de l'Estat. "Arribar fins aquesta situació és bastant lamentable. Ha arribat el moment que els polítics comencin a pensar sortides negociades i polítiques", ha insistit. Des del SPC no han volgut entrar en valoracions i han constatat que Catalunya està vivint una "batalla política" amb els Mossos pel mig. Esperen que la situació es normalitzi.

Summary: El sindicat majoritari dels Mossos d'Esquadra lamenta que es pugui intervenir el cos i demana solucions polítiques


Arran de les cinc darreres sostraccions, entre les quals la que van causar un col·lapse a l'R2, R8 i R11, van obtenir uns beneficis de 24.000 euros ACN Barcelona.-El sis membres del grup detingut pels Mossos d'Esquadra, que podrien ser autors de més 150 robatoris de cable de coure, entre els quals a Santa Perpètua de la Mogoda el 15 de desembre passat que va causar un col·lapse a les línies R2, R8 i R11 de Rodalies, es feien passar per empleats d'empreses subcontractades per Adif, segons ha informat la policia catalana. Els agents els van intervenir vestimenta de treball de les empreses, falsificacions de les nòmines i autoritzacions de l'ens gestor d'infraestructures així com material informàtic. El grup estava altament especialitzat en sostreure el cable de coure aeri tipus Feeder ja que exigeix una metodologia molt diferent a la del coure terrestre. Només amb els darrers cinc robatoris, entre els quals el de Santa Perpètua, van obtenir uns beneficis de 24.000 euros. Els Mossos han pogut determinar després de les gestions amb els responsables d'Adif que els arrestats el passat 26 de gener a la nit –tots ells de nacionalitat espanyola i amb edats compreses entre els 25 i els 40 anys- podrien ser autors de més de 150 robatoris de coure del tipus 'Feeder' des del 2009 pels trets característics altament coincidents en el 'modus operandi' i que només s'ha detectat a Catalunya des del 2008.  En el moment de la detenció, es disposaven a consumar un nou robatori a l'Espluga de Francolí. El fet que va desencadenar la detenció va ser que el grup anava actuar en un tram on de nit no acostumaven a circular-hi trens, però en aquella nit hi havia previst el pas de dos trens de mercaderies per l'avaria en el tram d'Ascó. Aquest fet podia comportar un perill per a la integritat dels detinguts i que causessin afectacions similars a les de Santa Perpètua de la Mogoda, segons els Mossos d'Esquadra.  Com a conseqüència del robatori del 15 de desembre passat tipus 'Feeder' a Santa Perpètua de la Mogoda, es va produir un contacte entre un cable d'alta tensió i la catenària de baixa tensió que va derivar en una forta explosió i un traspàs de tensió de centenars de metres de distància que va afectar diverses subestacions que regulen el trànsit ferroviari per la connexió Mollet-Sant Fost. En total, va causar uns danys que Adif va estimar en 30 milions d'euros. Arran del robatori de Santa Perpètua de la Mogoda, els Mossos d'Esquadra ja treballaven amb la hipòtesi que podria ser obra d'aquest grup i que ja van desarticular el 2009. Un dels elements que sustentava aquesta línia investigadora és el tipus de coure sostret, 'Feeder', com en els robatoris actuals. Un indici altre ha estat, per exemple, que els responsables d'Adif no tenien constància de cap robatori d'aquest tipus de coure entre els anys 2010 i 2011, quan els membres del grup es torbaven a la presó. Fins al moment, els investigadors atribueixen quatre robatoris de coure a més de la temptativa de l'Espluga de Francolí. Es tracta del de Santa Perpètua de la Mogoda, a més de dos a Juneda i un a Vinaixa els dies 21 de desembre, 4 i 24 de gener. En total, haurien sostret 4.000 metres de coure que els hauria comportat uns beneficis de 24.000 euros al seu preu de mercat. La venda la feien a una deixalleria de Barcelona, de la qual els Mossos determinaran els propers dies el seu grau d'implicació. D'altra banda, una vintena més poden quedar resolts en aquesta fase d'investigació i la resta corresponents a anys anteriors, fins a més de 150 en total, a mesura que avancin les indagacions. Els detinguts, que passaran a disposició judicial aquest divendres, se'ls acusa dels delictes de pertinença a grup criminal, robatori amb força, danys i desordres públics. La investigació continua oberta i no es descarten noves detencions.

Summary: Els detinguts pels robatoris de cable de coure es feien passar per empleats d'empreses subcontractades d'Adif


El vicepresident i conseller d'Economia, Pere Aragonès, ha descartat eleccions a Catalunya perquè creu que farien "perdre el temps a la gent". En una entrevista amb 'La Vanguardia' després que els partits de l'oposició rebutgessin la seva proposta de pressupostos, Aragonès assegura que "no hi ha una majoria alternativa a l'actual de JxCat i ERC". El vicepresident insisteix que activarà un pla de contingència de 1.200 milions d'euros de crèdits per fer front a una nova pròrroga i pagar les mesures que quedin descobertes. Un crèdit, però, que cal que avali el Parlament. "Si l'oposició, a més de desaprofitar l'oportunitat d'augmentar els recursos per a la gent, assumeix una retallada de 1.200 milions, els ciutadans veuran el preu del seu electoralisme", diu el vicepresident.  Aragonès acusa l'alcaldessa de Barcelona, Ada Colau, de no voler "la foto al costat de l'independentisme prèvia a unes eleccions municipals", i atribueix a això el 'no' dels comuns als comptes. "Té por de perdre votants cap a altres forces", diu Aragonès.  Pel vicepresident, el president espanyol, Pedro Sánchez, ha convocat eleccions perquè "aspiar a canviar la configuració parlamentària intentant que el PSOE tingui més diputats i que els barons o la vella guàrdia tinguin menys pes al seu grup parlamentari".  De fet, Aragonès atribueix a "Felipe González, Alfonso Guerra i el tripartit nacionalista espanyol" pressionat Sánchez per vetar les propostes dels partits independentistes en les negociacions. "Sánchez va acceptar el veto. Si de les eleccions surt un resultat que a ell i permeti no acceptar el veto, serà una bona notícia", afegeix.  Aragonès també diu que Sánchez "no pot viure de xec en blanc", i que tampoc el tindrà si guanya les eleccions del 28-A, ni tan sols per evitar un govern de PP, Vox i Cs. "De què serviria impedir el pas a un tripartit de dretes si tenim un govern de l'Estat que els permet vetar qualsevol avanç?", es pregunta el vicepresident.  Segons ell, una sentència condemnatòria contra els líders independentistes "anirà contra l'estabilitat de l'Estat espanyol".

Summary: Aragonès diu que unes eleccions a Catalunya farien "perdre el temps a la gent"


El Bicing reprendrà la seva activitat a partir d'aquest dijous a les sis del matí, segons ha informat l'Ajuntament de Barcelona. El consistori demana que es faci servir seguint les recomanacions de les autoritats sanitàries. L'Agència de Salut Pública de Barcelona demana que els usuaris es rentin les mans amb gel hidroalcohòlic o aigua i sabó abans i després de cada trajecte per evitar un hipotètic contagi indirecte i que es fa servir una mascareta. També es demana utilitzar guants, que caldrà llençar un cop es deixi la bicicleta. Tot i això, no es podrà utilitzar si fa menys de 14 dies que s'ha obtingut un diagnòstic positiu de coronavirus, si es manté algun símptoma o si s'ha estat en contacte amb algun diagnosticat. Aquest mateix dijous, el sindicat UGT ha demanat per carta a l'Ajuntament de Barcelona que activi el Bicing, que consideren un servei "segur i higiènic". En canvi, CGT va demanar dilluns que no es reactivés fins que acabés l'estat d'alarma i hi hagués "garanties". En aquell moments, fonts municipals van explicar a l'ACN que el Bicing es reobriria "en el moment en el qual es produeixi una variació de la situació i de les recomanacions mèdiques" que no desaconsellin la seva reobertura, i van garantir que, quan es fes, seria amb "les màximes garanties de seguretat i higiene". L'Ajuntament de Barcelona justifica la represa del servei per la tornada al treball de sectors no essencials i un cop la ciutadania "ja disposa de mesures de protecció personal".  A més, també remarca tenir en compte recomanacions com mantenir 2 metres de distància amb els altres ciclistes, procurar evitar l'ús de carrils bidireccionals i zones de vianants, evitar tocar-se la cara durant el trajecte i tapar-se la boca amb l'avantbraç a l'esternudar o tossir. També remarquen que és convenient utilitzar l'aplicació del Bicing per retirar i ancorar bicicletes directament des del telèfon mòbil. 57 noves estacions En la represa del servei es posen en funcionament 57 noves estacions, algunes de les quals en barris on no disposaven de servei, com ara la Marina del Prat Vermell, Trinitat Nova, Canyelles i la Vall d'Hebron. L'Ajuntament preveu que el 2020 es completin les 97 noves estacions previstes a l'ampliació del Bicing. Els abonaments es perllongaran el temps equivalent des de la suspensió del servei a la finalització de l'estat d'alarma. Així, els usuaris no perdran cap dia de servei. L'Ajuntament de Barcelona també informa que s'han pres mesures per protegir el personal del servei. Tot el personal disposarà d'equips de protecció individual amb guants i mascaretes FPP2, s'assegurarà la distància de seguretat entre els treballadors, i es desinfectaran les eines, els espais de treball i les bicicletes que arriben del carrer.